31990R1237
L 125/27
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 1237/90 НА СЪВЕТА
от 25 април 1990 година
относно сключването на Споразумение между Европейската икономическа общност и Република Сиера Леоне за риболов в крайбрежните води на Сиера Леоне
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид Акта за присъединяване на Испания и Португалия и по-специално член 155, параграф 2, буква б) от него,
като взе предвид предложението на Комисията (1),
като взе предвид становището на Европейския парламент (2),
като има предвид, че Общността и Република Сиера Леоне са договорили и подписали Споразумение за риболов, което осигурява възможности за риболов на кораби от Общността във водите, върху които Сиера Леоне има суверенитет или юрисдикция;
като има предвид, че съгласно член 155, параграф 2, буква б) от Акта за присъединяване, Съветът трябва да определи процедури за съобразяване с всички или с част от интересите на Канарските острови, когато приема решения, за всеки отделен случай, по-специално с оглед сключването на споразумения за риболов с трети страни; като има предвид, че в този конкретен случай се изисква определянето на горепосочените процедури;
като има предвид, че е в интерес на Общността да одобри това споразумение,
ПРИЕ НАСТОЯЩИЯ РЕГЛАМЕНТ:
Член 1
Споразумението между Европейската икономическа общност и Република Сиера Леоне за риболов в крайбрежните води на Сиера Леоне се одобрява от името на Общността.
Текстът на споразумението е приложен към настоящия регламент.
Член 2
Предвид съобразяването с интересите на Канарските острови, споразумението, посочено в член 1 и доколкото е необходимо за неговото прилагане, разпоредбите на общата политика в рибарството за опазване и управление на риболовните ресурси, се прилагат също и към кораби, плаващи под флага на Испания, които са вписани за постоянно в регистрите на съответните органи на местно ниво („registros de base“) на Канарските острови съгласно условията, определени в бележка 6 на приложение I към Регламент (ЕИО) № 1135/88 на Съвета от 7 март 1988 г. относно дефиниране на понятието „стоки с произход“ и методите за административно сътрудничество при търговията между митническата територия на Общността, Сеута и Мелила и Канарските острови (3), изменен с Регламент (ЕИО) № 3902/89 (4).
Член 3
Председателят на Съвета е оправомощен да определи лицата, упълномощени да подпишат споразумението от името на Общността.
Член 4
Настоящият регламент влиза в сила на третия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 април 1990 година.